כוח הטיטאנים! חיים בסרט

עלילה

בג'אמפ סיטי, הטיטאנים הצעירים מגיעים לעצור את איש הבלון. כשהוא אינו מזהה אותם, הטיטאנים מתחילים לשיר ראפ ומציגים את עצמם במקום להלחם באיש הבלון. הסחת דעת זו גוררת את התערבות חברי ליגת הצדק - סופרמן, גרין לנטרן ווונדר וומן. הם מבקרים את הטיטאנים על התנהגותם הילדותית וחסרת האחריות כגיבורי-על, ומעלים כהוכחה לכך את העובדה שעוד לא נעשה על הטיטאנים עיבוד קולנועי באורך מלא.
במהלך הקרנת הבכורה של סרטו של באטמן, רובין שוגה ומניח שיהיה עליו סרט, וגורר לעג מקהל הגיבורים. ביחד עם חבריו לקבוצה, רובין מבין שכדי שיופק סרט עליו ועל הטיטאנים עליהם למצוא אויב מושבע. לא רחוק משם, סלייד פורץ למעבדות ס.ט.א.ר כדי לגנוב קריסטל. הקבוצה מגיעה ומנסה לעצור אותו, אך הוא מביס אותם בקלות ולועג להם.
ביום שלמחרת, ביסט בוי, סטארפייר, סייבורג ורייבן מכינים סרט כדי לעודד את רובין, אבל הוא מכבה את הסרט באמצע ומכריז שהם ילכו להוליווד כדי שיכינו עליהם סרט. כשהם מגיעים לאולפני וורנר, הם פוגשים בבמאית הקולנוע ג'ייד ווילסון, שאחראית לכל סרטי גיבורי-העל שמופקים עתה. היא מסרבת לבקשת הטיטאנים לסרט, ומסבירה שתסכים להכין עליהם סרט רק אם הם היו גיבורי-העל היחידים בעולם. הטיטאנים מבינים אותה באופן מילולי ולכן חוזרים בזמן כדי לדאוג שאף גיבור על מלבדם לא יווצר, אבל הדבר הורס את ההווה, ולכן הטיטאנים חוזרים שוב בזמן כדי לבטל את הבלאגן שיצרו.
סלייד מגיע לתעשיות וויין כדי לטעון את הקריסטל באנרגיה והטיטאנים מגיעים לעצור אותו, והפעם מצליחים להלחם בו. הם מאחסנים את הקריסטל במקום מאובטח, אבל סלייד בורח, ומחליט לגרום לקרע בקבוצה.
למחרת, ג'ייד מזמינה את הטיטאנים להוליווד ומודיעה שהיא תכן עליהם סרט לאור הקרב האחרון שלהם עם סלייד - שהוכיח שהם גיבורים. בזמן שג'ייד לוקחת את רובין לסיור בסט, רייבן, ביסטבוי, סייבורג וסטארפייר חומקים החוצה וזורעים הרס בשאר הסטים של גיבורי-העל. הם מוצאים מכשיר שמכונה "יום הדין" ומנסים להרוס אותו, אבל ג'ייד מגיעה ומסבירה שהשם הלא מוצלח הוא בעצם ראשי תיבות למכשיר חדש שהיא מכינה שיאפשר להקרין בשידור חיי את סרטיה בכל רחבי העולם. היא מודיעה שאין בכוונתה יותר להכין סרט על כוח הטיטאנים, אבל תהיה מוכנה להכין סרט על רובין לבדו, אם יסכים. רובין מסכים ללא היסוס, ועוזב את חבריו לקבוצה, שמאחלים לו בהצלחה. 
רובין ממשיך להכין את הסרט יחד עם ג'ייד, ובסצנה האחרונה שיש לצלם בתוך מגדל הטיטאנים, ג'ייד חושפת שהיא בעצם סלייד בתחפושת. הוא גונב את הקריסטל חזרה, ומספר לרובין שתוכניתו הייתה ליצור כל כך הרבה סרטי גיבורי על כדי לדאוג שהגיבורים יהיו עסוקים ולא יפריעו לבנות את נשק יום הדין שלו, מכשיר שיכול לשלוט על מוחותיהם של תושבי העולם ויאפשר לו לכבוש את העולם. סלייד מפוצץ את בניין הטיטאנים כשרובין בתוכו, אבל רובין מצליח להחלץ מהבניין. על גבי ההריסות, רובין קורא לחבריו בקשר ומתנצל, והם מגיעים אליו וסולחים לו.
בהקרנת הבכורה של רובין: הסרט, הטיטאנים מגיעים וחושפים את סלייד, אבל זה מפעיל את נשק יום הדין ובכך משתלט על מוחותיהם של כל שאר גיבורי-העל, ושולח אותם להשמיד את הטיטאנים. רובין יוצא למרדף אחר סלייד בזמן ששאר הקבוצה מעסיקה את גיבורי העל. סלייד מצליח להשתלט על מוחו של רובין, ואומר לו לתקוף את חבריו. הקבוצה מראה לו את שאר הסרט שהכינו עבורו, ורובין מצליח לצאת משליטת סלייד. סלייד מנסה להלחם בטיטאנים עם רובוט ענקי, אבל הקבוצה משתמשת בשיר הראפ שלה כדי להביס את סלייד (אף על פי שלא רואים אותו נעצר, הוא רק נראה צוחק על תבוסתו ונעלם), להשמיד את הקריסטל, ולהוציא את שאר הגיבורי מטראנס השליטה המוחית של סלייד. הגיבורים מברכים את הטיטאנים על גבורתם, ורובין מודה שהוא למד שהוא צריך להשאר נאמן לעצמו, ושאינו צריך סרט כדי להיות גיבור.
בסצנה שאחרי הכתוביות, הטיטאנים הצעירים מהטיטאנים (סדרת הטלוויזיה של 2003-2006) מופיעים על המסך, ומספרים לצופים שהם מצאו דרך חזרה (הדבר התייחס לסרט שיצא ב2019).

הפצה

הסרט יצא לאקרנים ב-27 ביולי 2018 על ידי חברת האחים וורנר.
בישראל, הסרט יצא ב-2 באוגוסט של אותה שנה.

הכנסות וביקורת

הסרט גרף 29.6 מליון דולר בארצות הברית ובקנדה, ו-22.3 מליון דולר בשאר העולם, כלומר סכום כולל של 52 מליון דולר אל מול תקציב הפקה של 10 מליון דולר. בארצות הברית ובקנדה, הסרט יצא במקביל למשימה בלתי אפשרית: התרסקות, ולכן צפו שירוויח רק 14 מליון דולר מ-3,188 בתי הקולנוע בסוף השבוע הפותח שלו, עם צפי מקסימלי ל-19 מליון דולר. עם זאת, אחרי שהסרט הרוויח 4.6 מליון דולר ביומו הראשון, הציפיות הונמכו ל-10 מליון דולר, כאשר הרווח הסופי היה 10.5 מליון דולר, והוא סיים במקום החמישי בקופות.